

Vipotnikova ulica 13

1211 Ljubljana

Spletna stran: [www.srebrna-nit.si](http://www.srebrna-nit.si/)

V Ljubljani, 9. 2. 2021

**POROČILO O DELU DRUŠTVA SREBRNA NIT – ZDRUŽENJA ZA DOSTOJNO STAROST V LETU 2020**

Društvo Srebrna nit – Združenje za dostojno starost je prostovoljno, samostojno, nepridobitno združenje fizičnih oseb, ki so se povezale zaradi reševanja strokovnih in socialno - humanitarnih problemov in razvoja na področju skrbi za starejše ob upoštevanju statuta in v skladu z Zakonom o društvih. Društvo si prizadeva pridobiti status društva v javnem interesu in status humanitarne organizacije, ki deluje v javnem interesu na področju celovite skrbi za starejše.

Društvo Srebrna nit – Združenje za dostojno starost je pravna oseba zasebnega prava. Njeno ime je Srebrna nit – Združenje za dostojno starost. Polno ime društva je Društvo Srebrna nit – Združenje za dostojno starost, skrajšano ime društva je Društvo Srebrna nit.

Smo civilna družba, prostovoljci z različnimi izobrazbami, izkušnjami, znanji. Odprti smo za vse, ki želijo delati v dobro starejših.

Sedež Društva Srebrna nit je v Ljubljani, naslov sedeža Društva Srebrna nit je Vipotnikova ulica 13, 1211 Ljubljana.

Matična številka: 4111478000

Davčna številka: 23454539

TRR pri Delavski hranilnici: SI56 6100 0002 1200 667

S**pletna stran**: [www.srebrna-nit.si](http://www.srebrna-nit.si/)

**Elektronski naslov**: srebrna.nit@gmail.com

**Facebook stran**: Srebrna nit – Združenje za dostojno starost.

**Twitter:** @srebrnanit

Združenje je bilo ustanovljeno na občnem zboru 19. decembra 2018 in registrirano 9. januarja 2019.

**Namen Društva Srebrna nit je:**

1. Zavzema se za vse starejše v vseh okoljih.
2. Vse starejše se obravnava celostno.
3. Povezovanje vseh generacij za dostojno starost.
4. Konkretno in sistemsko delovanje v sodelovanju z uporabniki, sorodniki, bližnjimi, stroko in odločevalci.

**Cilji Društva Srebrna nit so:**

1. Zagovarja pravice starejših.
2. Obsoja vsakršno diskriminacijo in nasilje vseh vrst nad starejšimi.
3. Podpira kakovostno, varno in humano obravnavo starejših na vseh ravneh.
4. Spodbuja ustanavljanje in delovanje skupin starejših kot skupin za samopomoč in tako spodbuja njihovo druženje ter medsebojno pomoč.

**Kako deluje Društvo Srebrna nit:**

* zagovarja nujno potrebne sistemske rešitve;
* odziva se na konkretne vsakodnevne nepravilnosti;
* svetuje posameznikom, ki se obračajo na nas;
* javno opozarja na dobre in slabe prakse skrbi za starejše;
* prizadeva si za hitrejšo gradnjo javnih zavodov in zvišanje kadrovskih normativov v domovih starejših;
* sodeluje z vladnimi in nevladnimi organizacijami.

**Organi Društva Srebrna nit** so:

1. Občni zbor

2. Izvršni odbor: Darinka Klemenc, Zdenka Kramar, Biserka Marolt Meden

Silvija Novak, Boštjan Pegan (od junija do decembra), dddr. Andrej Pleterski, dr. Brigita Skela Savič (od junija), Blanka Šetinc dr. Katerina Vidner Ferkov, Neva Železnik (po abecedi)

Biserka Marolt Meden, predsednica

Neva Železnik, podpredsednica

Dr. Katerina Vidner Ferkov, tajnica

Silvija Novak, blagajničarka

3. Nadzorni odbor : Nevenka Dobljekar, Boštjan Pegan do junija, Dragan Grgič od junija, Pavla Rapoša Tajnšek

4.Častno razsodišče: Ana Cajnko, Stanislava Majerle, Stanislava Kosirnik

Sredstva za delovanje Društva Srebrna nit so bile donacije, prostovoljni prispevki in članarine.

V decembru 2020 je imelo Društvo Srebrna nit 152 članov in članic.

Članarina znaša 10 evrov na leto.

Leto 2020 je bilo zaznamovano s pandemijo, z epidemijo koronavirusa, ki je bila prvič razglašena 12. marca in je trajala do 31. maja ter drugič 18. oktobra in je trajala do konca leta 2020.

Tako ali še bolj kot celotna družba, so se starejši soočali s številnimi problemi, posledicami epidemije.

Ker nam je bilo v veliki meri onemogočeno sestajanje, smo predvsem pisali **javna pisma** in zahtevali odgovore, aktivnosti.

Pred javnimi pismi smo se posvetovali s članstvom in z drugimi zainteresiranimi. V marcu smo člani Izvršnega odbora Srebrne niti izvedli pregled vseh spletnih strani domov starejših in iskali informacije o koroni, navodilih in obiskih. Zato smo v izjavah v tistem času izhajali iz dejanskega stanja.

**Pregled javnih pisem, izjav**

13. 1. 2020 Peticija/javno pismo: Z eno plenico nas ne boste odpravili

3.3. 2020 Kdo zavira sprejem zakona o dolgotrajni oskrbi?

18. 3. 2020 Ne dovolimo, da starejši preživljajo to težko obdobje v prepričanju, da smo pozabili na njih

23. 3. 2020 Srebrna nit opozarja na diskriminacijo starejših v zvezi z novim obratovalnim časom trgovin in s tem na kršenje njihovih pravic

30. 3. 2020 Skrb za starejše v domovih - česa ne smemo dovoliti v času epidemije

9. 4. 2020 NUJNO UKREPAJTE V DOMOVIH STAREJŠIH!

16. 4. 2020 Pismo predsedniku RS v zvezi z obiskovanjem domov starejših

30. 4. 2020 Ob dnevu Evropske medgeneracijske solidarnosti

6. 5. 2020 Kaj moramo narediti, da se v prihodnji epidemiji ne bo ponovila težka situacija v domovih starejših

7. 5. 2020 Želimo krepiti medgeneracijsko sodelovanje in solidarnost (Srebrna nit je zaskrbljena zaradi izjave vodje strokovne skupine na Ministrstvu za zdravje red. prof. dr. Bojane Beović v zvezi z njenim priporočilom o razseljevanju več generacijskih družin v času epidemije s COVID-19)

14. 5. 2020 Dopis predsedniku vlade g. Janezu Janši

20. 5. 2020 Črpanje EU sredstev v korist starejših

8. 6. 2020 Institut varuha – drugič

19. 6. 2020 Zahtevamo enakopravno obravnavo starejših in spoštovanje človekovih in še posebej pacientovih pravic

30. 6. 2020 Izjava Srebrne niti na novinarski konferenci 30. 6. 2020 – kršenje ZPacP

29.7. 2020 Srebrna nit sporoča – DOVOLJ JE!

7. 8. 2020 Petkovi protesti

20. 8. 2020 SPOROČILA OKROGLE MIZE 19. 8. 2020, Kaj želimo starejši

8.9.2020 NE - vsem poskusom diskriminacije starejših

25. 9. 2020 Ali bo država krepila javno mrežo institucionalne skrbi za starejše?

30. 9. 2020 Kaj konkretnega smo dobili starejši v zadnjem letu?

11. 10. 2020 Javno pismo ministru Gantarju

12. 10. 2020 Javno pismo predsednici SAB, Alenki Bratušek

23.10. 2020 Starejši naj bodo nameščeni v bolnišnicah, zdraviliščih in hotelih in ne v šolskih telovadnicah in drugih zasilnih prostorih

6.11. 2020 Res obvladujemo situacijo in naredimo dovolj za starejše?

9. 11. 2020 Srebrna nit in Zveza potrošnikov Slovenije opozarjata na zlorabe starejših zaradi zavajajočih ponudnikov različnih storitev in nakupov

12. 11. 2020 Sorodniki zahtevajo ukrepanje v domovih starejših in dovoljenje za obiske

19. 11. 2020 Žal ne obvladujete situacije v domovih starejših

26. 11. 2020 Ob Mednarodnih dnevih boja proti nasilju nad ženskami v Srebrni niti opozarjamo na nasilje nad starejšimi ženskami

30. 11. 2020 Priporočila o obiskih v socialno varstvenih zavodih in predlog Vladi RS

10. 12. 2020 Zaradi neustreznih priprav na drugi val epidemije ogrožena pravica do zdravja in življenja v domovih za starejše, Amnesty Iinternational in SN (skupna izjava ob mednarodnem dnevu človekovih pravic)

17. 12. 2020 Novoletno sporočilo/izjava Srebrne niti

22. 12. 2020 Kdo bo odgovarjal za številne nepotrebne smrti starejših? Kaj je treba narediti pred tretjim valom epidemije COVID 19

V letu 2020 se je **Izvršni odbor** sestal na 15 sejah, večina je bila v obliki zoom sestankov.

**Občni zbor**, ki bi bil tudi volilni, smo sklicali za 17. marca 2020 ob 16. uri, a smo ga zaradi epidemije odpovedali.

Redni volilni občni zbor smo uspešno organizirali 16. junija 2020 v prostorih Doma sindikatov, ki nam je brezplačno ponudil prostor. Za navzoče, ki so prišli iz vse Slovenije, smo pripravili skromno zakusko. Občni zbor je potrdil vsa poročila za leto 2019 in sprejel finančni načrt.

**Novinarski konferenci**

V torek, 30. junija 2020, ob 11. uri smo v prostorih CNVOS spregovorili na temo: Uresničujemo obljube o krepitvi socialne države, smo analizirali ukrepe, ki zadevajo starejše v času epidemije, priznali napačne odločitve in smo pripravljeni na novi val koronavirusa brez diskriminacij in kršenja človekovih pravic?

V dogovoru z županjo občine Osilnica gospo Kovač smo po obisku Osilnice in ogledu nedokončanega doma starejših sklicali novinarsko konferenco in predstavili stališča tako občine Osilnica kot Srebrne niti, da je treba nedokončano investicijo dokončati s proračunskimi sredstvi in vzpostaviti javni zavod. Sodelovale so Biserka Marolt Meden, predsednica Srebrne niti, Neva Železnik in Darinka Klemenc, članici IO Srebrne niti.

**Peticija**

Peticijo SN »Z eno plenico nas ne boste odpravili«, ki smo jo objavili na spletni strani pravapeticija.com - je podpisalo več kot 700 ljudi.

**Okrogle mize**

**Maribor**

V torek, 10. marca 2020 smo na pobudo članice Danice Jordan pripravili okroglo mizo v Glazerjevi dvorani Univerzitetne knjižnice Maribor v Mariboru.

Danica Jordan se je izjemno potrudila in zagotovila kompetentno udeležbo. Na okrogli mizi smo predstavili povzetek vseh naših aktivnosti, komentirali mnenja, odgovore, ki smo jih dobivali na naše zahteve, vprašanja in predloge Vladi ter obema ministrstvoma (MZDDSZ in MZ). Ponovno smo vprašali, kakšna je njihova vloga pri uresničevanju vseh pravic, ki si jih je več kot 600 000 upokojencev s svojim poštenim delom tudi zaslužilo za dostojno življenje na starost. In zahtevali spremembe. **Kaj je tisto, kar moramo v Mariboru urediti, da bo vsem bolje.**

**Nova Gorica**

V sodelovanju s pobudniki iz Nove Gorice smo že sklicali okroglo mizo v Novi Gorici z zahtevo po dokončanju socialnega centra Vrtojba v javni dom starejših. Pred sklicem smo se 28. 2. 2020 sestali z vodstvom DUTB. V sodelovanju s Thermano so pripravljeni načrti za dokončanje stavbe, v kateri bo dom za starejše s 140 posteljami; res so bila predvidena vrata za dvigala preozka in zamenjati je bilo treba nekaj vrat, ki so bila preozka, drugače pa je vse v skladu s potrebnimi standardi za DSO, v načrtih dokončanja je tudi kuhinja, ki še ni bila narejena,

DUTB ima sredstva in bi ta dom dokončali do konca leta 2020.

Strinjali smo se, da bi bilo dobro, da dom dokončajo, a ga nato s soglasjem Vlade RS prenesejo na obstoječi javni zavod v upravljanje (Dom starejših v novi Gorici), ki naj dobi koncesijo za širitev dejavnosti. Vsekakor stroški izgradnje in prenove ne bi smeli bremeniti oskrbovancev v bodočem domu, ampak naj se v investicijo vključi proračun. Dogovorili smo se, da se bodo udeležili okrogle mize 4. aprila 2020 in sodelovali v razpravi.

Srebrni niti bodo na isti dan omogočili ogled bodočega doma v Vrtojbi

Žal je vse padlo v vodo s padcem Šarčeve vlade, DUTB je nato kompleks v Vrtojbi prodal zasebniku.

**Trbovlje**

Poslanec in član stranke Levica, Primož Sitar, je bil predsedujoči na okrogli mizi o dolgotrajni oskrbi, ki je bila v Trbovljah, 20. 2. 2020. SN je bila povabljena na ogled DSO Franca Salamona Trbovlje. Poleg Biserke Marolt Meden, ki je bila z direktorico DSO Danico Hren govorka na okrogli mizi, se je dogodkov udeležila tudi Darinka Klemenc.

**Ljubljana**

Okrogla miza s stanovalci in sorodniki stanovalcev DSO-jev 19. avgusta 2020,

na kateri smo želeli slišati, kaj si želijo stanovalci domov in sorodniki stanovalcev, s katerimi težavami se srečujejo in kako jih lahko skupaj začnemo reševati. Želeli smo slišati, kako želijo preživeti čas okužbe oziroma obolelosti zaradi koronavirusa. Na podlagi posveta smo pripravili obširna priporočila in zahteve, ki smo jih poslali vsem izvajalcem, odločevalcem in javnosti. Dr. Brigita Skela Savič je sodelovala tudi kot raziskovalka pri Srebrni niti. Pridobili smo veliko koristnih informacij in poslušali več pretresljivih zgodb o stanju v domovih starejših.

**Udeležba na drugi sestankih, okroglih mizah**

Boštjan Pegan, član IO se je udeležil foruma Kranj – mesto prihodnosti tudi za starejše, 27. januarja 2020. Posvet je bil sklican na pobudo župana g. Rakovca z namenom, da se ob pripravi na gradnjo novega Doma starejših v Kranju pridobi čim širši nabor mnenj in pobud strokovne in laične javnosti, ki bi v končni fazi rezultiral v izgradnji in odprtju sodobno zasnovanega in organiziranega Doma za starejše. Vodji projekta na Občini Kranj ga. Manji Volk je bil posredovan dopis, v katerem z arhitekturnega in organizacijskega vidika opišemo naš pogled na to, kako naj bi bil takšen DSO 5. generacije času primerno zasnovan in sodoben. Priložene so bile tudi računalniške animacije predlogov predvidenega novega doma na lokaciji Zlato polje. Vse izdelano in poslano s strani Boštjan Pegana temelji na sodobnih smernicah, ki jih zagovarja stroka in so bile nekatere izpostavljene tudi na posvetu (Jana Mali, FSD in Župančič, FA) ter jih zagovarja tudi SN. Odziv s strani Občine še čakamo.

Predsednica je kot uvodničarka sodelovala na posvetu Kako urediti celostno oskrbo starejših 29. januarja 2020 v organizaciji Foruma starejših SD.

Gospo Aleksandro Pivec, predsednico stranke DESUS, je 3. 2. 2020 obiskala predsednica SN, Biserka Marolt Meden: Predala ji je predlog dddr. Pleterskega v zvezi z demografskim skladom. Ga. Pivec je izrazila namero, da sodeluje s SN.

Predsednik SD in vodja poslanske skupine SD v DZ g. Dejan Židan nas je povabil v sredo, 5. 2. 2020 ob 13. uri na posvet glede peticije SN. Pogovora so se udeležile članice IO SN: predsednica Biserka Marolt Meden, Neva Železnik, Blanka Šetinc, Darinka Klemenc in Silvija Novak.

DEOS nas je povabil na predstavitev vasi za demenco: Gornji grad, Makov svet, v petek 7. 2. 2020 ob 10. uri. Sodelovali so: Biserka Marolt Meden, Boštjan Pegan, Neva Železnik

Predsednica in Darinka Klemenc sta se udeležili pogovora pri ministrici dr. Angeliki Mlinar o možnostih koriščenja EU sredstev za potrebe starejših 25. 2. 2020.

Na povabilo predstavništva Evropske komisije v Sloveniji se je predsednica udeležila konference »Kako do kakovostne in dostopne dolgotrajne oskrbe«, 11. februarja 2020.

Predsednica je predstavila prizadevanja Srebrne niti na Zdravstvenem razvojnem forumu kot predavateljica na okrogli mizi: Kako smo zdravi in kje smo v Evropi 5. marca 2020 v Portorožu

Ministrstvo za zdravje je 6. 3. 2020 organiziralo sestanek na temo novega koronavirusa COVID-19 in s tem povezanimi ukrepi. Sestanka so se udeležili predstavniki Nacionalnega inštituta za javno zdravje in Klinike za infekcijske bolezni in vročinska stanja. V imenu Srebrne niti se je sestanka udeležila Zdenka Kramar.

Mestna uprava, Oddelek za zdravje in socialno varstvo, nas je povabila k pripravi Strategije razvoja socialnega varstva MOL 22021 – 2030. V delovni skupini Razvoj storitev za starejše v javni mreži sodeluje dr. Katerina Vidner Ferkov. Skupna ugotovitev delovne skupine je bila, da je starejših vedno več, kakor tudi stisk in pomanjkanja prostora. Premalo je preventivnih skupin, dejavnosti in storitev na vseh nivojih. Številni projekti, kot na primer točka za demenco, postanejo edukativni in ne dejanska pomoč na terenu ljudem v stiski.

Predsednica je sodelovala kot ena od uvodničark na okrogli mizi ZSSS Dolgotrajna oskrba z vidika ženske, 6. marca 2020.

Predsednica je bila ena od pobudnic 31. nujne seje Odbora za zdravstvo Državnega zbora RS 21. 4. 2020 s točko dnevnega reda Skrb za prebivalce in prebivalke domov starejših v času epidemije Covid - 19. Sodelovala je v razpravi in pripravi sklepov.

Predsednica je kot govornica predstavila stališča Srebrne niti do reševanja problemov starejših na petkovih protestih 7. avgusta 2020 na Prešernovem trgu v Ljubljani. Protesta se je udeležilo več naših članic in članov.

Predsednica je sodelovala na skupni nujni seji Odbora za zdravje in Odbora za delo, družino, socialne zadeve in invalide v Državnem zboru na temo Nepotrebne smrti ter diskriminatorna in nezakonita obravnava starostnikov v domovih starejših občanov 9. junija 2020, 8. in 14. julija 2020. Stališča, ki smo jih pomagali oblikovati, niso bila sprejeta.

Sodelovali smo na 46. seji Komisije Državnega sveta za socialno varstvo, delo, zdravstvo in invalide 23. 9. 2020, kjer smo prestavili stališča Srebrne niti v zvezi s predlogom Zakona o dolgotrajni oskrbi.

Predstavili smo se na Festivalu nevladnih organizacij LUPA 10. 9. 2020 na Bregu v Ljubljani.

Predsednica je kot uvodničarka sodelovala na zoom okrogli mizi Človekove pravice in starejši 22. oktobra 2020 v organizaciji Evropskega liberalnega foruma in Inštituta Novum.

**Rdeča nit vseh prizadevanj Društva Srebrna nit je bila zahteva po dostojni starosti in krepitev javnega socialno – varstvenega in zdravstvenega sistema.**

**Delovne skupine**

**Dolgotrajna oskrba in zdravstveno ter socialno varstvo**

Z dolgotrajno oskrbo se je intenzivno ukvarjala skupina v sestavi Biserka Marolt Meden, Darinka Klemenc, Peter Požun, Vesna Miletić in drugi.

V začetku leta smo se na pobudo SSZS pridružili skupini strokovnih in nevladnih organizacij, ki je zahtevala dober zakon o dolgotrajni oskrbi. Predsednica je sodelovala na posvetu na SSZS in drugih okroglih mizah.

Pripravili smo obsežne pripombe na predlog zakona in jih posredovali javnosti in pripravljavcem zakona.

Predsednica se je 10. junija 2020 udeležila tudi posveta pri predsedniku RS Borutu Pahorju in predstavila stališča Društva Srebrna nit.

**Nasilje nad starejšimi in preprečevanje diskriminacije**

V delovni skupini, ki jo vodi Darinka Klemenc, so sodelovali še zunanja strokovna sodelavka Dora Lešnik Mugnaioni, Biserka Marolt Meden in drugi člani Srebrne niti. Delovna skupina se je odzivala na aktualne dogodke in mednarodne dneve, vezane na to področje. Posredovanih je bilo nekaj javnih pisem: **Srebrna nit opozarja na** **diskriminacijo starejših v zvezi z novim obratovalnim časom trgovin** in s tem na kršenje njihovih pravic (31. 3. 2020). **Ob Dnevu Evropske medgeneracijske solidarnosti** smoopozorili na aktualno dogajanje v državi, povezano na epidemijo s korona virusom na področju skrbi za starejše (29. 4. 2020). **Predsedniku RS Borutu Pahorju smo poslali naše nestrinjanje** z njegovimobiskovanjem domov starejših in nastopanjem na dvoriščih teh domov, kar se nam ni zdelo primerno v takratni situaciji in je etično sporno. Odzvali smo se na prispevek v Sobotni prilogi Dela (9. 5. 2020, pisca prof. dr. Matjaž Zwitter in Andraž Kukovičič) z naslovom **Korona in medgeneracijska solidarnost** z dvema pismoma**:** eno kot odziv D. Klemenc osebno – z vidika poklicne etike, drugo kot stališče Srebrne niti, saj smo ocenili, da zapis spodbuja starizem in medgeneracijske konflikte. Oktobra smo oblikovali **pravila - protokol svetovalnega pogovora** (pomoč Dore Lešnik Mugnaioni), sledilo je **javno pismo,** kjer sta **Srebrna nit in Zveza potrošnikov Slovenije opozorili na zlorabe starejših zaradi zavajajočih ponudnikov različnih storitev in nakupov** **(**9. 11. 2020), prav tako smo se oglasili ob **Mednarodnih dnevih boja proti nasilju nad ženskami** in opozorili na nasilje nad starejšimi ženskami (26. 11. 2020). Pobuda Darinke Klemenc o morebitnem odzivu Srebrne niti na **neprimerno prikazovanje in poročanje v medijih o zdravstveni obravnavi bolnikov s COVID-19 in o pieteti umrlih** na oddelkih za intenzivno nego v medijih, je bila prestavljena na Zbornico – Zvezo in tam tudi realizirana. Ob koncu leta je sledilo j**avno pismo** (10. 12. 2020), **skupaj z Amnesty International Ob mednarodnem dnevu človekovih pravic.**

**Informiranja o diskriminaciji in potrebi po varstvu pravic starejših smo izpostavljali tudi v javnih nastopih, objavljenih člankih in dopisih odločevalcem.**

**Odločevalcem smo ponovno poslali pobudo za vzpostavitev instituta varuha starejših.**

**Odnosi z javnostmi**

**Pojavnost in odmevnost Društva Srebrna nit v medijih**

Članice: Neva Železnik, Blanka Šetinc, Jelka Sežun, Nevenka Dobljekar, Biserka Marolt Meden

Srebrna nit se je tudi v  letu 2020 aktivno  pojavljala v različnih medijih, saj smo opozarjali tako na dobre kot tudi slabe prakse v skrbi za starejše, ne samo v domovih za starejše, ampak za vso populacijo starejših, ki živijo doma ali tiste, ki potrebujejo različne oblike pomoči.

Napisali smo številna **JAVNA PISMA**, v katerih smo zahtevali takojšnje spremembe ustaljenih praks. Naslavljali smo jih na vlado, ministrstva, varuhu človekovih pravic, zagovornika načela enakosti, in tudi na druge institucije, posameznike in medije.

Predsednica Biserka Marolt Meden in drugi člani in članice so se velikokrat pojavljali v medijih z **IZJAVAMI** na TV Slovenija, na Pop tv, Kanalu A, Planet TV, v radijskih oddajah, bili so gostje v Studiu City, Studiu ob 17h, Dobro jutro, Tarči, Kodi, v tematskih oddajah na TV Slovenija (voditeljica Mojca Pašek Šetinc), Delu, Dnevniku, Svetu 24, Nedeljskem dnevniku, Vzajemnosti, Lupi, Večeru, Utripu itd.. Predsednica je imela več **intervjujev** v različnih revijah.

Objavljenih je bilo veliko število **javnih pisem, ki so jih napisali tudi drugi člani** Srebrne niti, tako v Delu, Dnevniku, Večeru, JaniZarji, Mladini, Naši ženi, Oni - prilogi Dela, Nedeljskem dnevniku....

**Zloženka**

Pripravili smo promocijsko zloženko in jo s pomočjo donacije Rotary kluba Ljubljana Nike natisnili.

**Promocijski material**

Donator nam je zagotovil tudi majice z napisom in logom Srebrne niti, kulije, bloke in flajer – plakat za raztezanje.

**Spletna stran**

Vse objave nam še vedno prostovoljno ureja Jure Klemenc, za kar mu gre posebna zahvala.

**FB profil**

Vse objave tekoče ureja Maja Valič, tudi njej zahvala.

**Twitter profil**

Za objave skrbita Katerina Vidner Ferkov in Brigita Skela Savič.

Največ različnih prispevkov in javnih pisem na temo starejših sta v preteklem letu napisali in objavili Jelka Sežun in Neva Železnik. Neva je objavljala v več medijih: Naši ženi, ZarjiJani, v Vzajemnosti in Nedeljskem dnevniku. Spodbujala je tudi svoje novinarske kolegice, da so poročale o življenju starejših, še posebej v času epidemije. To je počela tudi Blanka Šetinc in pogosto še jezikovno bdela nad našimi javnimi izjavami.

Največ se je v vseh medijih v skladu s statutom Društva pojavljala naša predsednica Biserka Marolt Meden in za Srebrno nit ter starejše tudi medijsko storila vse, kar se v danih okoliščinah sploh da. Torej je bila tudi ona zelo dejavna članica medijske skupine. Vsak TV nastop, sploh v živo, je zelo zahteven.

Tudi Silvija Novak redno piše javna pisma odločevalcem, direktorici DSO Bokalci in medijem. Vsa njena pisma so zelo odmevna. Sploh pismo, ki ga je napisala v imenu svoje mame Helene.

Prav tako so odmevni medijski nastopi dr. Brigite Skela Savič, Darinke Klemenc in Katerine Vidner Ferkov. In tudi dddr. Andrej Pleterski ima vedno več kot imenitne odmeve, ko se pojavi v medijih.

**Delovna skupina za pravno ureditev pomoči pri prostovoljnem končanju življenja**

**pod vodstvom dddr. Andreja Pleterskega** intenzivno dela. V letu 2020 so predelali in skrajšali uvod v Zakon o pomoči pri prostovoljnem končanju življenja (ZPPKŽ) ter predelali zakon do te mere, da je enostavnejši, s sprotnim nadzorom zagotavlja varstvo pred zlorabami in bolj uveljavlja voljo pacienta. Potrebuje pa še strokovno pravniško dodelavo, ki se bo začela v januarju 2021. Komisijo je sredi leta 2020 okrepila nova članica dr. Brigita Skela Savič, ki je pripomogla k oblikovanju boljših rešitev v zakonu.

Dddr. Andrej Pleterski je dal pobudo Svetu za razvoj SAZU za posvet **Komu pomagati v času epidemije**, ki se je odvijal na daljavo na Inštitutu za kriminologijo v soorganizaciji dr. Renate Salecl. Sodelovala je tudi dr. Brigita Skela Savič.

Vodili smo javno razpravo o ZPPKŽ, opozarjali na njegovo potrebnost, še zlasti v času epidemij. In, kot upamo, pripomogli k temu, da stanovalcev v DSO niso več delili na perspektivne, delno perspektivne in neperspektivne ter jih bolj pošiljali v bolnišnice, kot v času prvega vala koronavirusa.

**Informativni obiski (civilni nadzor) v domovih starejših**

V delovni skupini so sodelovali Biserka Marolt Meden, Darinka Klemenc, Neva Železnik, Vesna Miletić in Boštjan Pegan

Informativnih obiskov v pilotnem projektu društva civilni nadzori v DSO zaradi epidemije nismo mogli realizirati v načrtovanem obsegu, čeprav imamo veliko povabil.

16. 1. 2020 smo opravili informativni obisk Centra starejših DEOS Notranje Gorice.

Obiskali smo Dom upokojencev Franc Salamon v Trbovljah.

O informativnih obiskih v domovih starejših Delovna skupina napiše poročilo, ki vsebuje ugotovitve ter tudi predlog konkretnih ukrepov za zboljšanje položaja in počutja starejših. Ugotavljamo, da domovi z veseljem sprejemajo naše predloge in nasvete.

**Nove namestitve starejših**

Delovno skupino vodi arhitekt Boštjan Pegan.

Poleg dosedanjih konkretnih aktivnosti v zvezi nameravane izgradnje DSO v Kranju, bo fokus delovne skupine v prihodnjem obdobju usmerjen predvsem na sledeča področja delovanja:

1. Nudenje pomoči pri izvedbi načrtov za preureditev stanovanjskih prostorov potrebam starejših in stanovanjskih skupnosti v luči potreb novega Zakona o dolgotrajni oskrbi, za katerega upamo, da bo kmalu sprejet. Kot posledica sprejetja ZDO pričakujemo, da se bodo povečala sredstva in obseg pomoči na domu in s tem možnost, da tudi starejši dlje časa ostanejo v svojem domačem okolju. Ker pa običajna funkcionalna ureditev bivalnega okolja velikokrat ni primerna za bivanje starejših in ne odgovarja vsem njihovim potrebam, je za pričakovati, da se bo pojavilo povečano povpraševanje pomoči pri načrtovanju nujnih preureditev bivalnih prostorov.

2. Preučitev in študije možnosti organiziranja manjših gospodinjskih skupnosti temelječih na vzajemni pomoči oziroma delitvi dela

3. Pobude, ideje, arhitekturni predlogi inovativnih pristopov pri zasnovi novih bivalnih okolj in namestitvah starejših, tako v institucionalnih namestitvah kot izven njih.

Zaradi še vedno trajajoče epidemije do sedaj še ni bilo nobenega skupnega sestanka delovne skupine. Ko bodo razmere to dopuščale, bo vodja skupine sklical 1. posvet delovne skupine oz. vseh zainteresiranih za sodelovanje.

**Delovne skupine:**

*Kadrovski standardi in normativi oziroma kadrovska politika v socialno zdravstvenih  zavodih,*

*Prehrana starejših v socialno varstvenih zavodih,*

*Sveti socialno varstvenih zavodov in imenovanja vodstvenih delavcev v njih,*

niso delovale samostojno, ampak smo o problematiki z vseh treh področij razpravljali na IO SN in jo vključevali v vsa javna pisma.

**Svetovalni telefon in sodelovanje v Državnem načrtu zaščite in reševanja ob pojavu epidemije – Operativna skupina za izvajanje psihološke pomoči v razmerah epidemije**

Na IO Srebrne niti smo se že poleti odločili, da institucionaliziramo odprto telefonsko linijo za vse, ki iščejo informacije in nasvete, sporočajo dobre in slabe prakse v skrbi za starejše ali potrebujejo samo prijazno besedo.

Razpored dežurstev za sprejem klicev in svetovanje je objavljen na spletni strani Srebrne niti, čeprav večinoma kličejo predsednice v vseh dneh tedna.

Telefonskih klicev je bilo veliko. Tako pred kot tudi v času prvega vala, vmesnega obdobja in drugega vala epidemije. Zagotovo v povprečju dva na dan. Nekaj klicateljic je stalnih. Veliko pa je sporočil, vprašanj po elektronski pošti. V povprečju trije na dan. Večino klicev je do oktobra prejemala predsednica Srebrne niti, ki pa ima tudi veliko klicev novinarjev. Klici prihajajo iz vse Slovenije.

Kličejo sorodniki, ki pogrešajo strokovne nadzore, enostaven način sporočanja informacij o dogajanju v domovih, sistem pritožb, konkretne aktivnosti različnih deležnikov in razumevanje.

V ta namen smo se že poleti povezali s strokovnjakinjo, ki je sodelovala pri SOS telefonu in pripravili smo pravila ter širimo nabor prostovoljcev.

Oblikovali smo obrazec, v katerega beležimo klice.

Seveda pa načrtujemo izobraževanje, supervizije članic, ki so na voljo za razgovore.

V skladu z Navodili za izvajanje psihološke pomoči v razmerah epidemije oziroma pandemije, ki so dodatek Državnemu načrtu zaščite in reševanja ob pojavu epidemije oziroma pandemije nalezljive bolezni, verzija 2.0., je Nacionalni inštitut za javno zdravje v sodelovanju z ministrstvom, pristojnim za zdravje, ob razglasitvi epidemije odgovoren za sklic, koordiniranje dela in delovanje Operativne skupine za izvajanje psihološke pomoči, v katero smo bili oktobra povabljeni. Redno oddajamo poročila o nudenju psihološke pomoči vsem, ki nas kličejo na naš svetovalni telefon in nam pišejo po elektronski pošti.

V letu 2020 smo samo v času poročanja NIJZ od oktobra do konca decembra svetovali več kot 200 klicateljem, jim pomagali z nasveti in jih usmerili po konkretno pomoč, če so jo pričakovali. Odgovorili smo na več kot 300 elektronskih sporočil.

Žal še nismo uspeli urediti brezplačne telefonske številke, kar je naloga za leto 2021, saj članice IO SN prejemajo telefonske klice na svoje telefone.

**Društvo Srebrna nit – pomoč ljudem v stiski**

**(svetovanje po telefonu in elektronski pošti)**

**Pokličete lahko od 10. - 12. ure in od 16. - 18. ure ter se pogovorite z dežurnimi na telefonu:**

* ponedeljek

Biserka Marolt Meden 041 645 000 – vprašanja in pobude v zvezi z dostojanstvenim življenjem starejših

* torek

dr. Katerina Vidner Ferkov 041 334 362 - nasveti za boljše počutje in razbremenitev

* sreda

Neva Železnik 041 971 387 – nasveti o življenju s sorodnikom z demenco

* četrtek

Darinka Klemenc 041 754 706 – nasilje nad starejšimi, preprečevanje diskriminacije in zdravstvena nega

Sodelovali smo še z vodstvom Skupnosti socialnih zavodov Slovenije (SSZS), predsednico skupščine gospo Valerijo Lekič Poljšak in sekretarjem gospodom Denisom Sahernikom.

Dobro smo sodelovali tudi z Zbornico zdravstvene in babiške nege Slovenije – Zvezo strokovnih društev medicinskih sester, babic in zdravstvenih tehnikov Slovenije. 12. avgusta smo se srečali s predsednico Moniko Ažman (Biserka Marolt Meden in Darinka Klemenc) In se v daljšem razgovoru pogovorili o ključnih področjih našega sodelovanja, glede na kakovostno, strokovno, varno in dostojno kakovost življenja starejših vseh starostnih skupin, v povezaviz zdravstveno nego, tja do paliativne oskrbe, ki je v naši državi pomanjkljivo urejena. Strokovna skrb za starejše v vseh okoljih je z vidika zdravstvene nege odvisna od več dejavnikov, tudi političnih. Dejstvo, da so poklicne aktivnosti in kompetence podpisane, kadrovski normativi pa ne (vmes se je zamenjal minister za zdravje), ni dobra popotnica strokovni skrbi za starejše. Dotaknili smo se pomanjkanja negovalnega kadra v domovih starejših, organizacije zdravstvene nege v domovih starejših, strokovnih nadzorov s svetovanjem, negovalnih bolnišnic, patronažne službe itd.

V letu 2020 smo se povezali z Zvezo potrošnikov Slovenije in Amnesty International Slovenija. Sodelovali smo z NIJZ, nevladnimi organizacijami, vodstvi DSO, Sindikatom upokojencev Slovenije, drugimi institucijami....

Ker nimamo lastnih prostorov, smo se sestajali v prostorih CNVOS, ZSSS, na sedežu društva in enkrat pri naši članici IO D. Klemenc.

**Zaključek**

**Kaj se je letos zgodilo, kar je vplivalo na drugačen odnos do starejših in do bolj dostojne starosti?**

Porast diskriminacije starejših in starizma – epidemjja in njena dinamika ter posledice, so povzročili soočenje naše družbe z dejstvi, da smo v težkih časih drug drugemu lahko tudi tekmeci, še posebej, ko gre za neprijetne ukrepe za zaščito ranljivih skupin, torej tudi starejših na račun odpovedovanja mlajših. Tako smo doživeli posebne ure nakupovanja, kar smo protestirali. Z ukrepi pa smo bili priča zaprtju družbe, izolaciji vseh skupin, tudi mlajše in srednje generacije, zaradi zaščite starejših in najbolj ranljivih, tudi zaprtje šol, vrtcev, občin, pokrajin, velik porast brezposelnosti itd., Vse s ciljem, da se prepreči smrtnost starejših in ranljivih, čeprav se je to prav v domovih masovno dogajalo. Smrtnost v naši državi je bila v domovih (in tudi sicer) nesprejemljivo visoka prav med starejšimi. A ukrepi so povzročili porast starizma, nasilja nad starejšimi tudi za domačimi vrati, šikaniranje celotne populacije, ne le pri nas, tudi drugod v svetu. Žal. V družbi bo nujno potrebno prevetriti vrednote, iskati spremembe v smeri skrbi za družbo, ne le za posameznika, torej iz egoizma, egocentrizma stremeti k altruizmu in občutku za sočloveka.

**Prispevali pa smo k:**

- ozaveščanju sorodnikov, stanovalcev in širše skupnosti, da je omejevanje socialnih stikov popolnoma neprimeren ukrep, da ni normalno, da so stanovalci domov v neke vrste zaporu, da nimajo enakega dostopa do zdravstvenih storitev ...

- da se javno govori o nedopustnosti triažiranja stanovalcev domov brez njihovega sodelovanja oziroma sodelovanja sorodnikov (nedavni posvet na SAZU na to temo)

- na našo pobudo je Telekom že v prvem valu domovom starejših zagotovil sodobne telefone za video klice

- da se veliko ljudi (vključno z mediji) zaveda, da je kršenje pravic starejših resen problem in je starizem na pohodu

- dosegli smo, da so se aktivirali tudi drugi deležniki in ukinili diskriminatorno uredbo o nakupovalnem času za starejše, ki se v drugem valu epidemije ne pojavlja več

- predsednik države je nehal nastopati pred domovi in je raje sklical posvet o dolgotrajni oskrbi, ki ga mora ponoviti z bolj zavezujočimi sklepi

-spodbujali smo odločevalce, da pripravijo zakon o dolgotrajni oskrbi in pripravili tehtne pripombe, za katere tudi upamo, da bodo upoštevane

- spodbudili smo hitro testiranje vseh zaposlenih v domovih

- pripomogli smo k sproščanju obiskov v domovih starejših

- s številnimi pismi smo spodbujali medije, da problematiki neustrezne skrbi za starejše posvetijo posebno skrb

- z nasveti po telefonu in e-pošti smo pomagali številnim ljudem v stiski

- poudarjali smo javno dobro, vključno z javnim zdravstvom in javnimi domovi starejših

- verjetno pa smo tudi v Društvu Srebrna nit prispevali k temu, da je bila v koalicijski pogodbi zapisana zaveza o gradnji 5 javnih domov in dokončanju Osilnice in Vrtojbe, a žal ta Vlada v proračunu teh sredstev ni zagotovila ... Ob nastopu mandata predsednice DESUS se je na nas obrnila dr. Aleksandra Pivec in posredovali smo ji naše analize, opažanja, zahteve, ki jih je deloma uveljavila v Koalicijski pogodbi. Našim predlogom so prisluhnili tudi v SD in Levici.

Februar 2021

Biserka Marolt Meden, predsednica Društva Srebrna nit